Prisen på Sonos | Ikea Symfonisk højttaler hævet med 25 procent

Prisstigninger på 25 procent på højttalere ikke hverdagskost, men det er ikke desto mindre hvad Ikea har valgt. Den seneste generation af den populære Sonos | Ikea Symfonisk reolhøjttaler er blevet 200 kroner dyrere end forgængeren. Den er igen kommet til salg i den danske afdeling af Ikea og på hjemmesiden.

Hvad man præcis får for de 25 procent ekstra, fortæller Ikea ikke noget om. Designet er stort set identisk; der er dog byttet rundt på knapperne på fronten. Det skule gøre det nemmere at betjene højttaleren.

I specifikationerne kan man desuden læse, at højttaleren bruger mindre strøm i stand-by (fra 5,5 watt til 2,05 watt i den nye generation).

Angiveligt er højttaleren også blevet opdateret indenbords, så den kører samme hardware-platform som de øvrige nyere Sonos-produkter. Ifølge den hollandske side Tweakers er processoren blevet opdateret, ligesom højttaleren har fået mere RAM.

Det betyder, i hvert fald i teorien, at den skulle kunne klare highres-audio; i praksis vil man næppe kunne høre nogen forskel på den lille højttaler.

Reolhøjttaleren har fået nyt knap-design. Det gamle til venstre, det nye til højre.

Den tidligere generation af Sonos | Ikea Symfonisk reolhøjttaleren (som vi har anmeldt her) kostede 799 kroner. Den nye generation koster 999 kroner og kan findes på Ikeas hjemmeside.

Prisen på Sonos | Ikea Symfonisk højttaler hævet med 25 procent