Ikea og Sonos afslutter samarbejdet

Efter otte års samarbejde er det slut med at udvikle nye Symfonisk-produkter fra Ikea og Sonos. De to virksomheder har valgt at lukke ned for deres fælles højttalerserie, som har kombineret Ikeas design med Sonos’ lydteknologi.

Det bekræfter Sonos over for teknologimediet The Verge. Her oplyser virksomheden, at der ikke er flere nye produkter i pipeline, og at de nuværende modeller vil blive udfaset fra IKEAs butikker verden over. De eksisterende højttalere vil dog fortsat modtage softwareopdateringer, så brugerne kan blive ved med at anvende dem.

“Over de seneste otte år har vi haft fornøjelsen af at arbejde tæt sammen med Ikea, og vi er stolte af, hvad vi har opnået. Selvom samarbejdet stort set er afsluttet, og vi ikke planlægger nye produkter, vil vi fortsat understøtte alle eksisterende Symfonisk-produkter, så kunderne kan nyde god lyd i deres hjem i mange år frem,” udtaler Sonos’ talsperson Erin Pategas.

Symfonisk-serien blev lanceret som en måde at gøre Sonos-universet mere tilgængeligt – både prismæssigt og visuelt. Serien bød på utraditionelle højttalere, som kunne gemme sig i boligindretningen, eksempelvis som lampe, bogreol eller billedramme. Især reolhøjttaleren har fået ros for sin lydkvalitet i forhold til prisen, selv om den med tiden er blevet overhalet af nyere modeller.

For dem, der stadig har et godt øje til Symfonisk-serien, kan det derfor være sidste chance for at sikre sig et eksemplar, før lagrene løber tør.

Nyheden om samarbejdets ophør kommer samtidig med, at Sonos står over for nye udfordringer, herunder svigtende efterspørgsel og mulige konsekvenser af amerikanske importtoldsatser. Tidligere på året valgte Sonos blandt andet at sænke prisen på to af sine produkter for at stimulere salget.

Samtidig har firmaet haft travlt med at rette op på sin mobilapp, som fik en hård medfart ved en større opdatering i maj måned sidste år. Fokus er nu ifølge ledelsen på at forbedre den grundlæggende brugeroplevelse og vende tilbage til kerneforretningen – lyd.

Ikea og Sonos afslutter samarbejdet