Ikeas nye Sonos-fjernbetjening på vej ud på hylderne

Den nye generation af Sonos | Ikea Symfonisk-fjernbetjeningen er i disse uger på vej ud i Ikea-varehusene. Måske lander den samtidig med den højttaler-standerlampe, der kommer i løbet af januar.

Sonos-fjernbetjeningen optræder allerede på websitet. Den har fået en prislap på 249 kroner, men kan endnu hverken købes online eller i varehusene.

Fjernbetjeningen er egentlig lavet til Sonos | Ikea Symfonisk-produkterne, men fungerer naturligvis også sammen med Sonos alene. Det kræver dog, at man har Ikea Dirigera hub’en tilsluttet i hjemmet. Ikea skriver:

“Med denne fjernbetjening til lyd kan du styre alle Symfonisk og Sonos højttalere fra køkkenet, soveværelset og alle andre steder i hjemmet. Fjernbetjeningen har endda to knapper, som du kan aktivere dine personlige playlister med.”

Fjernbetjeningen og en Sonos | Ikea Symfonisk-lampe.

Forskellene på den udgående generation 1 og den nye generation 2 er væsentlige. Ikke alene benytter den nye model AAA-batterier, der kan genoplades. Betjeningen er også anderledes. Hvor Trådfri betjenes med drej og dobbelttryk, har den nye fjernbetjening specifikke knapper til alle funktioner.

Ikeas nye Sonos-fjernbetjening på vej ud på hylderne