Farvel Sonos: Ikea går egne veje med billigere Bluetooth-højttalere

Ikea har pakket Sonos-samarbejdet ned i en flyttekasse og sat kurs mod en ny lydstrategi – en strategi, der sætter brugervenlighed, lavere priser og enkle løsninger i højsædet. Fremover handler det om Bluetooth, Spotify Tap og højttalere, der er lige så meget boligindretning som de er teknik.

Den første nyhed i det nye kapitel hedder Blomprakt – en højttaler og lampe i ét, der lander i butikkerne til oktober til under 100 euro (altså under 750 kroner). Den kommer med Bluetooth 5.3, integreret LED-lys og en dedikeret Spotify Tap-knap, så du med ét tryk kan genoptage musikken der, hvor du slap.

Ikea understreger, at bruddet med Sonos ikke skyldes drama eller uenighed. Ifølge David Granath, der er Range Manager for belysning og hjemmeelektronik hos Ikea, har de to virksomheder blot “nået det, de skulle.” Nu går de hver sin vej, og Ikea vil fokusere på at gøre lyd tilgængelig og nem – uden at skrue op for kompleksiteten.

– Vores mål er at gøre lyd tilgængelig, funktionel og fornøjelig – uden at gøre det mere indviklet. Det er dét, der adskiller os, og det er dér, vi vil bygge videre, siger Granath til The Verge.

Fra Wi-Fi til Bluetooth og lavere priser

Den nye strategi betyder, at de Sonos-baserede Symfonisk-produkter – som den populære bogreol-højttaler og lampehøjttaleren – gradvist forsvinder fra hylderne. Og det er ikke småpenge, Ikea skærer af prisen: Hvor Symfonisk-lampen starter ved omkring 2.000 kroner, koster de nye modeller en brøkdel. For eksempel blev den farverige Nattbad-højttaler lanceret tidligere i år for blot 249 kroner.

Nattbad-højttaleren.

Kompromiset? Lyden er kun i mono – men Ikea insisterer på, at det er rigeligt til at fylde rummet. Og skulle man ønske lidt mere bredde, kan Blomprakt kobles sammen med en Nattbad for stereo-effekt.

Højtalere som møbler

Men Ikea stopper ikke ved Blomprakt. Under et smugkig hos The Verge afslørede virksomheden også en endnu ikke lanceret, batteridrevet højttaler i flad, rund form, der balancerer elegant over en lille bakke – perfekt til nøgler, telefon og småting. Idéen er tydelig: Ikea vil lave højtalere, der smelter ind i hjemmet og samtidig kan lidt mere end bare at spille musik.

Den nye retning passer også perfekt ind i Ikeas satsning på Matter-standarden, som skal gøre det nemmere at få smart home-produkter til at snakke sammen på tværs af mærker.

Med farvellet til Sonos siger Ikea for nu også farvel til Wi-Fi-højtalere og multiroom via netværk. Det er slut med app-opsætninger og firmware-opdateringer. Til gengæld bliver det hele meget mere plug-and-play. Om Ikea senere vender tilbage til avanceret lydteknologi, vil tiden vise. Men lige nu handler det om pris, enkelhed og produkter, der passer naturligt ind i hjemmet.

Farvel Sonos: Ikea går egne veje med billigere Bluetooth-højttalere